फ्ही अस दर्शकें गी कश्मीर थमां लद्दाख लेई गे। उस लद्दाख च, जिसदी रक्कड़ ते बंजर धऱती गी साढ़े जुआनें अपने सूहे ते गरम-गरम लहुऐ कन्ने सीचेआ ऐ। नाच शुरू होआ। ताशी पांचोक ढोल ते अली मुहम्मद नगाड़ा बजारदा हा उंदे तालै पर नच्चा दे हे ताशी सेयरिंग, इशे मोरूप ते रिगज़म वाचुक। बल्लें-बल्लें कदम ल्हांदे ते अपने मूंढ़ें पर रक्खे दे टल्ले गी लुआरदे होई, नच्चने आह्ले इंयां सेही होंदे जियां चाननी रातीं, सुन्न-समान थाह्रा भूत नच्चार दे होन। इस नाच च इक खास कशश ऐ। इसदा मजा उऐ लेई सकदे न जेह्ड़े इस नाच दा मकाबला भांगड़ा जां इयै नेह् फुर्तीले मदानी अलाकें दे नाचें कन्ने नेईं करदे, सगुआं इसी नेह् म्हौल दा नाच समझदे न जित्थें आम तौरै पर साह् लैना बी कठन होंदा ऐ।